钦定古今图书集成/明伦汇编/闺媛典/第119卷 > 李德武妻裴淑英
## 钦定古今图书集成/明伦汇编/闺媛典/第119卷 > 李德武妻裴淑英

按《唐书列女传》：李德武妻裴，字淑英，安邑公矩之女，
以孝闻乡党。德武在隋，坐事徙岭南，时嫁方逾岁，矩
表离婚。德武谓裴曰：“‘我方贬，无还理，君必俪它族，于
此长决矣’。答曰：‘夫天也，可背乎？愿死无它’。”欲割耳誓，
保姆持不许。夫姻媦，岁时朔望，裴致礼惟谨，居不御
熏泽。读《列女传》，见述不更嫁者，谓人曰：“不践二庭，妇
人之常，何异而载之书？”后十年，德武未还，矩决嫁之，
断发不食。矩知不能夺，听之。德武更娶参朱氏，遇赦
还，中道闻其完节，乃遣后妻为夫妇如初。